
Αθήνα,  08 Απριλίου 2016
ΔΕΛΤΙΟ ΤΥΠΟΥ
Ολοκληρώθηκε η 9η Πανελλαδική Εβδομάδα Οδικής Ασφάλειας 
«ΔΩΣΕ ΠΡΟΤΕΡΑΙΟΤΗΤΑ ΣΤΗΝ ΟΔΙΚΗ ΑΣΦΑΛΕΙΑ & ΤΗΝ ΑΝΘΡΩΠΙΝΗ ΖΩΗ» 

Με επιτυχία ολοκληρώθηκε η 9η Πανελλαδική Εβδομάδα Οδικής Ασφάλειας, με συνδιοργανωτές το Ινστιτούτο Οδικής Ασφάλειας (Ι.Ο.ΑΣ.) «Πάνος Μυλωνάς» και το Σύλλογο Ελλήνων Συγκοινωνιολόγων (Σ.Ε.Σ.). Την εβδομάδα από 21 έως και 27 Μαρτίου 2016 υλοποιήθηκε πλήθος δράσεων σε όλη τη χώρα για τη σωστή ενημέρωση και πρόληψη των τροχαίων δυστυχημάτων, τα οποία αποτελούν μάστιγα για την κοινωνία μας. 
Η φετινή Πανελλαδική Εβδομάδα Οδικής Ασφάλειας, η οποία τελούσε υπό την αιγίδα του Υπουργείου Υποδομών, Μεταφορών και Δικτύων, ήταν αφιερωμένη κατά κύριο λόγο στην ενημέρωση φορέων και πολιτών σχετικά με τις ολέθριες συνέπειες της οδήγησης υπό την επήρεια αλκοόλ. Το σημαντικό αυτό πρόβλημα αποτέλεσε κεντρικό θέμα ειδικής ημερίδας με θέμα «Safe & Sober» που διεξήχθη στις 21 Μαρτίου, στο Αμφιθέατρο του Υπουργείου Υποδομών, Μεταφορών και Δικτύων», με συνδιοργανωτές το Ευρωπαϊκό Συμβούλιο Ασφάλειας Μεταφορών (ETSC), το Υπουργείο ΥΠΟ.ΜΕ.ΔΙ. και το Ι.Ο.ΑΣ  «Πάνος Μυλωνάς».
Στην ημερίδα, την οποία τίμησαν με την παρουσία τους ο Υπουργός Υποδομών, Μεταφορών ικαι Δικτύων κ. Χρήστος Σπίρτζης και η Γενική Γραμματέας του Υπουργείου, κα Πέτη Πέρκα, συμμετείχαν οι αρμόδιοι εκπρόσωποι Υπουργείων και διεθνών Οργανισμών, του Ευρωπαϊκού Κοινοβουλίου (Μιλτιάδης Κύρκος, Επιτροπή Μεταφορών και Τουρισμού) και της Βουλής των Ελλήνων (Γεώργιος Ουρσουζίδης, Πρόεδρος Ειδικής Μόνιμης Επιτροπής Οδικής Ασφάλειας) καθώς και διακεκριμένοι εμπειρογνώμονες και αξιωματούχοι από την Ελλάδα και το εξωτερικό, οι οποίοι παρέθεσαν τις γνώσεις και την εμπειρία τους.
Κατά τη συζήτηση στρογγυλής τραπέζης που ακολούθησε, οι ως άνω εμπειρογνώμονες συμφώνησαν στην ανάγκη συστηματικής συνεργασίας όλων των εμπλεκομένων φορέων προς την κατεύθυνση τόσο της αναδιάρθρωσης του υφισταμένου θεσμικού πλαισίου με την υιοθέτηση και νέων τεχνολογιών, όσο και της εντατικοποίησης της αστυνόμευσης και ενημέρωσης των πολιτών για τα οφέλη της σωστής οδηγικής συμπεριφοράς με σκοπό το μηδενισμό των τροχαίων δυστυχημάτων.
Στο πλαίσιο της ημερίδας, παρουσιάστηκε στον προαύλιο χώρο του Υπουργείου για ΠΡΩΤΗ ΦΟΡΑ ΣΤΗΝ ΕΛΛΑΔΑ, το πρωτοποριακό σύστημα INTERLOCK, το οποίο ΔΕΝ επιτρέπει στο όχημα να ξεκινήσει εάν ο οδηγός βρεθεί να έχει καταναλώσει αλκοόλ, μετά από σχετικό έλεγχο ανίχνευσης αλκοόλ μέσω εκπνεόμενου αέρα. Η παρουσίαση πραγματοποιήθηκε με την υποστήριξη της εταιρίας ΣΑΡΑΚΑΚΗΣ, σε φορτηγό Volvo τύπου FH, στο οποίο προσαρμόζεται η εν λόγω τεχνολογία, ενώ, ταυτοχρόνως, δόθηκε η ευκαιρία σε πολλούς από τους συμμετέχοντες να δοκιμάσουν τις ικανότητές τους σε επικίνδυνες συνθήκες οδήγησης μέσω ειδικών μηχανημάτων προσομοίωσης (προσομοιωτές ανατροπής και σύγκρουσης, προσομοίωση μέθης με ειδικά γυαλιά) της Κινητής Μονάδας Οδικής Ασφάλειας του Ι.Ο.ΑΣ., η οποία βρισκόταν στο χώρο.
Παράλληλα με την ημερίδα, οργανώθηκε με επιτυχία, σε κατάλληλα διαμορφωμένο χώρο του Υπουργείου, εθελοντική αιμοδοσία για την ενίσχυση της τράπεζας αίματος για τα θύματα τροχαίων. Συγκινητική ήταν η ανταπόκριση των εργαζομένων του Υπουργείου Υποδομών, Μεταφορών και Δικτύων καθώς και ιδιωτικών φορέων (σπουδαστές από τα ΙΕΚ ΑΚΜΗ, εργαζόμενοι της 3Μ ΕΛΛΑΣ ΜΕΠΕ), χάρη στην προσφορά των οποίων συγκεντρώθηκαν 32 μονάδες αίματος στην 5ωρης διάρκειας αιμοδοσία.
Στο πλαίσιο της Εβδομάδας, υλοποιήθηκαν, εκτός των ανωτέρω, και σε συνεργασία με φορείς σε όλη τη χώρα, οι παρακάτω δράσεις꞉
· Διανομή ενημερωτικών φυλλαδίων στις 22/03/16, από όλους τους Αυτοκινητοδρόμους της χώρας στο πλαίσιο πανελλαδικής καμπάνιας για την Ευρωπαϊκή Ημέρα Ευγένειας.
· Διοργάνωση της Περιφερειακής Ημέρας Οδικής Ασφάλειας στη Δυτική Ελλάδα (22/03/16), η οποία περιελάμβανε εκδηλώσεις στη Γέφυρα Ρίου – Αντιρρίου με θέμα την οδική ασφάλεια και δωρεάν έλεγχο και συντήρηση οχημάτων (Pit Stop Οδικής Ασφάλειας) για το διάστημα από 21 έως 23/03/16.
· Παρουσίαση, στις 22 και 23 Μαρτίου, του προγράμματος «ΚΑΝΤΟ ΣΩΣΤΑ» στους μαθητές των 2ου Γενικού Λυκείου Άνω Λιοσίων και 4ου Γυμνασίου-Λυκείου Αμαρουσίου με σκοπό την εξοικείωσή τους με τις βασικές αρχές κυκλοφοριακής αγωγής. Στην παρουσίαση στο 4ο Γυμνάσιο-Λύκειο Αμαρουσίου, στο οποίο είχε φοιτήσει ο ΠΑΝΟΣ ΜΥΛΩΝΑΣ, παρέστη και η μητέρα του, πρόεδρος του Δ.Σ. του Ι.Ο.ΑΣ. «Πάνος Μυλωνάς» κα Βασιλική Δανέλλη-Μυλωνά, την οποία προλόγισε ο Λυκειάρχης και υποδέχθηκαν θερμά οι μαθητές σε ατμόσφαιρα  ιδιαίτερα  φορτισμένη συναισθηματικά.
· Υλοποίηση του καινοτόμου βιωματικού εκπαιδευτικού προγράμματος «ΜΗΛΟ-ΛΕΜΟΝΙ» στην Πάτρα, με σκοπό την εξοικείωση των μαθητών Α/ΒΑΘΜΙΑΣ εκπαίδευσης με τους κανόνες κυκλοφοριακής αγωγής και την ευαισθητοποίηση των οδηγών πέριξ των σχολικών μονάδων (23/03/16).
· Εκπαίδευση των σπουδαστών του τμήματος Νοσηλευτικής του Ι.Ε.Κ. ΑΚΜΗ στις βασικές αρχές οδικής ασφάλειας και παροχής πρώτων βοηθειών μετά από τροχαίο ατύχημα (24/03/16), με παράλληλη βράβευση της προέδρου του Δ.Σ. του Ι.Ο.ΑΣ. «Πάνος Μυλωνάς» από το Σύμβουλο Διοίκησης κ. Β. Ροδόπουλο,  για τη μακρόχρονη δράση της στον τομέα της ενημέρωσης και πρόληψης των τροχαίων δυστυχημάτων στη χώρα μας.
· Εκπαίδευση 200 μαθητών των 1ου και 7ου Γενικών Λυκείων Ιλίου στο πλαίσιο του προγράμματος «ΚΑΝΤΟ ΣΩΣΤΑ», κατά την οποία παρευρέθησαν και απεύθυναν χαιρετισμό εκπρόσωποι τοπικών φορέων και του Δήμου (24/03/16).
· Παρουσίαση του εκπαιδευτικού προγράμματος «Κυκλοφορώ με ασφάλεια» στην παιδική κατασκήνωση «THE RANCH» στο Σοφικό Κορινθίας, στην οποία έλαβαν μέρος 50 παιδιά νηπιαγωγείου και δημοτικού (26-03-16).
· Έναρξη του φετινού κύκλου συνεργασίας του Ι.Ο.ΑΣ με την Ιατρική Σχολή του Πανεπιστημίου Αθηνών, κατά τη διάρκεια του οποίου, στο πλαίσιο του Εργαστηρίου Υγιεινής, Επιδημιολογίας και Ιατρικής Στατιστικής υλοποιούνται προγραμματισμένα επιμορφωτικά προγράμματα του Ι.Ο.ΑΣ. σε 4ετείς φοιτητές της Ιατρικής Σχολής με θέμα «Ενδυνάμωση του ρόλου του Ιατρού στην Πρόληψη και Αποκατάσταση θυμάτων τροχαίων», τα οποία περιλαμβάνουν θεωρητική και βιωματική εκπαίδευση.
· Αποστολή ενημερωτικού έντυπου υλικού με κοινωνικά μηνύματα και συμβουλές για τη συμπεριφορά των χρηστών των οδικών δικτύων στα Τμήματα Τροχαίας Τρικάλων, Σπάρτης, Πτολεμαϊδας, Ναυπλίου, Κορίνθου, Πατρών και Ναυπάκτου κ.ά., στις ΜΚΟ που έλαβαν μέρος στο πρόγραμμα της Vodafone “World of difference”, στον Σοροπτιμιστικό Όμιλο Ηρακλείου Κρήτης καθώς και στις ΜΚΟ «Πράσινη Κιβωτός» και «Πρωτοβουλία Νέων Πελασγίας». Στη διανομή συμμετείχαν, επίσης, εκατοντάδες σχολεία της επικράτειας, στα οποία έχουν υλοποιηθεί εκπαιδευτικά προγράμματα του Ι.Ο.ΑΣ. «Πάνος Μυλωνάς». 
· Δράσεις και εκπαιδευτικά προγράμματα σε σχολεία της χώρας και διανομή έντυπου πληροφοριακού υλικού από συνεργαζόμενους κοινωνικούς φορείς πανελλαδικά.
· Καμπάνια στο πλαίσιο της Εβδομάδας Οδικής Ασφάλειας με τοποθέτηση αφισών σε μέρος του στόλου της Ο.ΣΥ., σε συρμούς και στα εκδοτήρια σταθμών της ΤΡΑΙΝΟΣΕ Α.Ε. και αντίστοιχη προβολή οπτικού υλικού στις οθόνες των μέσων μεταφοράς της ΣΤΑ.ΣΥ. Α.Ε.
· Πανελλαδική προβολή (σε τηλεόραση και ραδιόφωνο) της καμπάνιας του Ινστιτούτου: «Οι σωστές επιλογές είναι ζήτημα ζωής» που εστιάζει σε θέματα για την ασφάλεια των οδηγών και την πρόληψη των τροχαίων  δυστυχημάτων, όπως είναι η υπερβολική ταχύτητα, το αλκοόλ, η μη χρήση ζώνης και παιδικού καθίσματος το αυτοκίνητο, μετά από σχετική έγκριση του Ε.Σ.Ρ.
· Μετάδοση ραδιοφωνικού κοινωνικού μηνύματος με θέμα την Ευγένεια στο Δρόμο από τους ραδιοφωνικούς σταθμούς της χώρας.
· Εγκαίνια του Πανελλήνιου Μαθητικού Διαγωνισμού Ζωγραφικής και Στίχου «Κυκλοφορώ με Ασφάλεια» για μαθητές Ε’ και ΣΤ’ Τάξεων Δημοτικών, Γυμνασίων και Ειδικών Σχολείων.
Οι δράσεις της 9ης Πανελλαδικής Εβδομάδας Οδικής Ασφάλειας υλοποιήθηκαν με τη συνεργασία του Ευρωπαϊκού Συμβούλιου Ασφάλειας Μεταφορών  ETSC,  του φορέα «ΕΛΛΗΝΙΚΕΣ ΥΠΟΔΟΜΕΣ και ΟΔΟΙ ΜΕ ΔΙΟΔΙΑ», με διακριτικό τίτλο «HELLASTRON», του Γενικού Νοσοκομείου Αθηνών «Κοργιαλένειο-Μπενάκειο» Ε.Ε.Σ.,  την υποστήριξη της Συμμαχίας για την Ασφάλεια και τον Πολιτισμό στο Δρόμο «Δρόμοι στο Μέλλον», των οργανισμών Ο.Α.Σ.Α. Α.Ε., Ο.ΣΥ Α.Ε., ΣΤΑ.ΣΥ Α.Ε.  ΤΡΑΙΝΟΣΕ Α.Ε., Διεύθυνση Τροχαίας Αστυνόμευσης, και την αρωγή του Υπουργείου Υποδομών, Μεταφορών και Δικτύων. 

